























I PRIEDAS

PREPARATO CHARAKTERISTIKŲ SANTRAUKA

1.	VAISTINIO PREPARATO PAVADINIMAS

Sigletic 25 mg plėvele dengtos tabletės
Sigletic 50 mg plėvele dengtos tabletės
Sigletic 100 mg plėvele dengtos tabletės


2.	KOKYBINĖ IR KIEKYBINĖ SUDĖTIS

Kiekvienoje tabletėje yra sitagliptino hidrochlorido monohidrato, atitinkančio 25 mg sitagliptino.
Kiekvienoje tabletėje yra sitagliptino hidrochlorido monohidrato, atitinkančio 50 mg sitagliptino.
Kiekvienoje tabletėje yra sitagliptino hidrochlorido monohidrato, atitinkančio 100 mg sitagliptino.

Pagalbinė medžiaga, kurios poveikis žinomas: natris.
Kiekvienoje 25 mg, 50 mg, 100 mg tabletėje yra mažiau kaip 1 mmol (23 mg) natrio, t. y. jis beveik neturi reikšmės.

Visos pagalbinės medžiagos išvardytos 6.1 skyriuje.


3.	FARMACINĖ FORMA

Plėvele dengta tabletė.

25 mg tabletė: šviesiai rausvos spalvos, apvali, abipus išgaubta plėvele dengta tabletė, kurios skersmuo apytiksliai 5,9 – 6,3 mm.

50 mg tabletė: šviesiai oranžinės spalvos, apvali, abipus išgaubta plėvele dengta tabletė su laužimo vagele vienoje pusėje ir įspaudu „50“ kitoje pusėje.
Tabletę galima padalyti į lygias dozes.
Tabletės skersmuo apytiksliai 7,9 – 8,3 mm.

100 mg tabletė: šviesiai rudos spalvos, apvali, abipus išgaubta plėvele dengta tabletė, su laužimo vagele vienoje pusėje ir įspaudu „100“ kitoje pusėje.
Tabletę galima padalyti į lygias dozes.
Tabletės skersmuo apytiksliai 9,9 – 10,4 mm.


4.	KLINIKINĖ INFORMACIJA

4.1	Terapinės indikacijos

Sigletic skirtas 2 tipo cukriniu diabetu sergantiems suaugusiesiems pagerinti glikemijos reguliavimą.

Monoterapija:
· pacientams, kuriems vien tik dieta ir fiziniais pratimais glikemijos pakankamai sureguliuoti nepavyksta, o metforminas netinkamas dėl kontraindikacijų ar netoleravimo.

Gydymas dviem geriamaisiais vaistiniais preparatais kartu su:
· metforminu tuo atveju, jeigu gydant dieta, fiziniais pratimais ir vienu metforminu glikemijos reguliuoti nepavyksta;
· sulfonilurėjos dariniu tuo atveju, jeigu gydant dieta, fiziniais pratimais ir didžiausia toleruojama vieno sulfonilurėjos darinio doze glikemijos reguliuoti nepavyksta ir jeigu dėl kontraindikacijų ar netoleravimo negalima skirti metformino;
· peroksisominių proliferatorių aktyvuojamų gama receptorių (PPARγ) agonistu (t. y. tiazolidindionu) tuo atveju, jeigu PPARγ agonistas tinka ir jeigu gydant dieta, fiziniais pratimais bei vienu PPARγ agonistu glikemijos reguliuoti nepavyksta.

Gydymas trimis geriamaisiais vaistiniais preparatais kartu su:
· sulfonilurėjos dariniu ir metforminu tuo atveju, jeigu gydant dieta, fiziniais pratimais ir kartu šiais dviem vaistiniais preparatais glikemijos reguliuoti nepavyksta.
· PPARγ agonistu ir metforminu tuo atveju, jeigu PPARγ agonistas tinka ir jeigu gydant dieta, fiziniais pratimais ir kartu šiais dviem vaistiniais preparatais glikemijos reguliuoti nepavyksta.

Be to, Sigletic galima skirti papildomai (kartu su metforminu arba be jo) gydant insulinu, jei dieta, fiziniais pratimais ir pastoviomis insulino dozėmis glikemijos reguliuoti nepavyksta.

4.2	Dozavimas ir vartojimo metodas

Dozavimas
Sitagliptino dozė yra 100 mg vieną kartą per parą. Skiriant kartu su metforminu ir (arba) PPARγ agonistu, metformino ir (arba) PPARγ agonisto dozės nekeičiamos ir kartu skiriamas Sigletic.

Sigletic derinant su sulfonilurėjos dariniu arba insulinu, svarstytinas sulfonilurėjos darinio arba insulino dozės mažinimas, kad sumažėtų hipoglikemijos rizika (žr. 4.4 skyrių).

Jeigu Sigletic dozę pacientas praleidžia, ją jis turi vartoti tuoj pat, kai tik prisimena. Dvigubos dozės tą pačią parą vartoti negalima.

Ypatingos populiacijos
Pacientams, kurių inkstų funkcija sutrikusi
Svarstant apie sitagliptino ir kito vaistinio preparato nuo cukrinio diabeto paskyrimą pacientui, kurio inkstų veikla yra sutrikusi, turi būti patikrintos jų skyrimo sąlygos.

Pacientams, sergantiems lengvu inkstų sutrikimu (glomerulų filtracijos greitis (GFG) yra nuo ≥ 60 ml/min. iki < 90 ml/min.), dozės keisti nereikia.

Pacientams, kuriems yra vidutinio sunkumo inkstų sutrikimas (GFG nuo ≥ 45 ml/min. iki < 60 ml/min.), dozės keisti nereikia.

Pacientams, kuriems yra vidutinio sunkumo inkstų sutrikimas (GFG nuo ≥ 30 ml/min. iki < 45 ml/min.), Sigletic dozė yra 50 mg vieną kartą per parą.

Pacientams, kuriems yra sunkus inkstų sutrikimas (GFG nuo ≥ 15 ml/min. iki < 30 ml/min.) arba galutinės stadijos inkstų liga (GSIL) (GFG < 15 ml/min.), įskaitant tuos, kuriems reikia taikyti hemodializę ar peritoninę dializę, Sigletic dozė yra 25 mg vieną kartą per parą. Galima vartoti nepriklausomai nuo dializės atlikimo laiko.

Kadangi pagal inkstų veiklą dozę reikia koreguoti, rekomenduojama inkstų veiklą įvertinti prieš paskiriant Sigletic ir periodiškai gydymo metu.

Pacientams, kurių kepenų funkcija sutrikusi
Pacientams, sergantiems lengvu arba vidutinio sunkumo kepenų sutrikimu, dozės keisti nereikia. Su pacientais, sergančiais sunkiu kepenų sutrikimu, Sigletic netirtas, todėl jį skirti reikia atsargiai (žr. 5.2 skyrių). Vis dėlto nesitikima, kad sunkus kepenų sutrikimas paveiks sitagliptino farmakokinetiką, nes jis daugiausiai yra šalinamas per inkstus.

Senyviems pacientams
Priklausomai nuo amžiaus dozės keisti nereikia.

Vaikų populiacija
Sitagliptino negalima vartoti vaikams ir paaugliams nuo 10 iki 17 metų, kadangi duomenų apie veiksmingumą nepakanka. Turimi duomenys pateikiami 4.8, 5.1 ir 5.2 skyriuose. Sitagliptino poveikis jaunesniems kaip 10 metų vaikams neištirtas.

Vartojimo metodas
Sigletic galima vartoti valgio metu arba nevalgius.

4.3	Kontraindikacijos

Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai (žr. 4.4 ir 4.8 skyrius).

4.4	Specialūs įspėjimai ir atsargumo priemonės

Bendrieji įspėjimai
1 tipo cukrinio diabeto ar diabetinės ketoacidozės Sigletic gydyti negalima.

Ūminis pankreatitas
DPP‑4 inhibitorių vartojimas yra susijęs su ūminio pankreatito išsivystymo rizika. Pacientams reikia pasakyti, kad nuolatinis ir stiprus pilvo skausmas yra būdingas ūminio pankreatito simptomas. Nutraukus sitagliptino vartojimą buvo stebimas pasveikimas nuo pankreatito (taikant palaikomąjį gydymą arba jo netaikant), tačiau yra gauta pranešimų ir apie labai retus nekrozinio ar hemoraginio pankreatito ir (arba) mirties atvejus. Jeigu yra įtariamas pankreatitas, Sigletic ir kitų galimai pankreatitą sukėlusių vaistinių preparatų vartojimą reikia nutraukti. Jeigu pankreatitas yra patvirtinamas, gydymo Sigletic atnaujinti negalima. Pankreatitu sirgusius pacientus gydyti reikia atsargiai.

Hipoglikemija gydymo kartu su kitais gliukozės koncentraciją kraujyje mažinančiais vaistiniais preparatais metu
Klinikinių tyrimų metu gydant vien sitagliptinu arba jo ir vaistinių preparatų, kurie, kiek žinoma, nesukelia hipoglikemijos (t. y. metforminu ir (arba) PPARγ agonistu), sitagliptino vartojusiems pacientams hipoglikemijos dažnis buvo panašus, kaip ir vartojusiems placebo. Sitagliptino kartu su insulinu arba sulfonilurėjos dariniu vartojusiems pacientams yra stebėta hipoglikemija. Todėl, norint sumažinti hipoglikemijos riziką, svarstytinas mažesnės sulfonilurėjos darinio arba insulino dozės vartojimas (žr. 4.2 skyrių).

Inkstų sutrikimas
Sitagliptinas yra šalinamas per inkstus. Norint pasiekti sitagliptino koncentraciją plazmoje, panašią į tą, kuri susidaro pacientų, kurių inkstų veikla yra normali, organizme, pacientus, kurių GFG yra < 45 ml/min., arba tuos, kurie serga GSIL ir kuriems reikia taikyti hemodializę ar peritoninę dializę, rekomenduojama gydyti mažesnėmis dozėmis (žr. 4.2 ir 5.2 skyrius).
Svarstant apie sitagliptino ir kito vaistinio preparato nuo cukrinio diabeto paskyrimą pacientui, kurio inkstų veikla yra sutrikusi, turi būti patikrintos jų skyrimo sąlygos.

Padidėjusio jautrumo reakcijos
Vaistiniam preparatui patekus į rinką buvo nustatyta sunkių padidėjusio jautrumo reakcijų sitagliptino vartojusiems pacientams. Šios reakcijos pasireiškė anafilaksija, angioedema ir eksfoliaciniais odos sutrikimais, įskaitant Stivenso‑Džonsono (Stevens‑Johnson) sindromą. Šios reakcijos pasireiškė per pirmus 3 mėnesius nuo gydymo pradžios, o keletas atvejų – po pirmos dozės. Įtarus padidėjusio jautrumo reakciją, Sigletic vartojimą reikia nutraukti. Būtina įvertinti kitas galimas reiškinio priežastis ir paskirti alternatyvų cukrinio diabeto gydymą.

Buliozinis (pūslinis) pemfigoidas
Poregistracinio stebėjimo metu buvo gauta pranešimų apie pūslinio pemfigoido pasireiškimo atvejus pacientams, kurie vartojo DPP‑4 inhibitorių, įskaitant sitagliptiną. Jeigu įtariama, kad pasireiškė pūslinis pemfigoidas, Sigletic vartojimą reikia nutraukti.

Natris
Kiekvienoje Sigletic tabletėje yra mažiau kaip 1 mmol (23 mg) natrio t. y. jis beveik neturi reikšmės.

4.5	Sąveika su kitais vaistiniais preparatais ir kitokia sąveika

Kitų vaistinių preparatų poveikis sitagliptinui
Toliau pateikti klinikiniai duomenys rodo, kad kliniškai reikšmingos sitagliptino sąveikos su kitais kartu vartojamais vaistiniais preparatais rizika yra maža.

Tyrimai in vitro rodo, kad svarbiausias fermentas, vykdantis ribotą sitagliptino metabolizmą, yra CYP3A4, bet dalyvauja ir CYP2C8. Pacientų, kurių inkstų funkcija normali, organizme metabolizmas, įskaitant vykdomą CYP3A4, sitagliptino klirensui turi mažą įtaką. Metabolizmas sitagliptino eliminacijai gali būti reikšmingesnis esant sunkiam inkstų sutrikimui arba galutinės stadijos inkstų ligai (GSIL). Dėl to įmanoma, kad stiprūs CYP3A4 inhibitoriai, t. y. ketokonazolas, itrakonazolas, ritonaviras, klaritromicinas, gali keisti sitagliptino farmakokinetiką pacientų, kuriems yra sunkus inkstų sutrikimas arba sergančių GSIL, organizme. Stiprių CYP3A4 inhibitorių poveikis esant sunkiam inkstų sutrikimui klinikinių tyrimų metu vertintas nebuvo.

Pernašos tyrimai in vitro parodė, kad sitagliptinas yra glikoproteino P ir organinių anijonų nešiklio‑3 (OAT3) substratas. In vitro sitagliptino pernašą, dalyvaujant OAT3, slopino probenecidas, tačiau manoma, kad kliniškai reikšmingos sąveikos rizika yra maža. Vartojimas kartu su OAT3 inhibitoriais in vivo netirtas.

Metforminas
2 tipo cukriniu diabetu sirgusių pacientų, kartotinai vartojusių 1 000 mg metformino dozę 2 kartus per parą ir kartu 50 mg sitagliptino, organizme sitagliptino farmakokinetika reikšmingai nekito.

Ciklosporinas
Buvo atliktas tyrimas, kurio metu buvo vertintas stipraus glikoproteino P inhibitoriaus ciklosporino poveikis sitagliptino farmakokinetikai. Pavartojus per burną kartu vieną 100 mg sitagliptino dozę ir vieną 600 mg ciklosporino dozę, sitagliptino plotas po koncentracijos kraujo plazmoje priklausomai nuo laiko kreive (AUC) ir didžiausia koncentracija kraujo plazmoje (Cmax) padidėjo atitinkamai apie 29 % ir 68 %. Šie sitagliptino farmakokinetikos pokyčiai nebuvo laikyti kliniškai reikšmingais. Sitagliptino klirensas inkstuose reikšmingai nekito, todėl reikšmingos sąveikos su kitais glikoproteino P inhibitoriais neturi pasireikšti.

Sitagliptino poveikis kitiems vaistiniams preparatams
Digoksinas
Sitagliptinas šiek tiek paveikė digoksino koncentraciją plazmoje. 10 parų kasdien vartojus po 0,25 mg digoksino kartu su 100 mg sitagliptino, digoksino AUC padidėjo vidutiniškai 11 %, Cmax – vidutiniškai 18 %. Digoksino dozės keisti nerekomenduojama. Vis dėlto sitagliptino ir digoksino deriniu gydomus pacientus, kuriems yra digoksino toksinio poveikio rizika, dėl šios sąveikos reikia stebėti.

Tyrimų in vitro domenys rodo, kad sitagliptinas CYP450 izofermentų neslopina ir neindukuoja. Klinikinių tyrimų metu sitagliptinas reikšmingai metformino, gliburido, simvastatino, roziglitazono, varfarino ar geriamųjų kontraceptikų farmakokinetikos reikšmingai nekeitė ir tai rodo, kad in vivo jo polinkis į sąveiką su CYP3A4, CYP2C8 ar CYP2C9 substratais bei organinių katijonų nešikliu (OCT) yra mažas. Sitagliptinas gali in vivo silpnai slopinti glikoproteiną P.

4.6	Vaisingumas, nėštumo ir žindymo laikotarpis 

Nėštumas
Duomenų apie sitagliptino vartojimą nėštumo metu nėra arba jų nepakanka. Su gyvūnais atlikti tyrimai parodė toksinį didelių dozių poveikį reprodukcijai (žr. 5.3 skyrių). Galima rizika žmogui nežinoma.
Kadangi klinikinių duomenų apie vartojimą nėštumo metu nepakanka, Sigletic nėštumo metu vartoti negalima.

Žindymas
Nežinoma, ar sitagliptino išsiskiria į motinos pieną. Tyrimų su gyvūnais duomenys rodo, kad sitagliptino išsiskiria į gyvūnų pieną. Sigletic neturi būti vartojamas žindymo metu.

Vaisingumas
Tyrimų su gyvūnais duomenys sitagliptino nepageidaujamo poveikio patinų ir patelių vaisingumui neparodė. Duomenų apie žmones nėra.

4.7	Poveikis gebėjimui vairuoti ir valdyti mechanizmus

Sigletic gebėjimo vairuoti ir valdyti mechanizmus neveikia arba veikia nereikšmingai.Vis dėlto vairuojant ar valdant mechanizmus reikia turėti omenyje, kad buvo pastebėtas svaigulys ir mieguistumas. Be to, pacientus reikia įspėti apie galimą hipoglikemijos riziką, kylančią Sigletic vartojant kartu su sulfonilurėjos dariniu arba kartu su insulinu.

4.8	Nepageidaujamas poveikis

Saugumo duomenų santrauka
Buvo pastebėtos sunkios nepageidaujamos reakcijos, įskaitant pankreatitą ir padidėjusio jautrumo reakcijas. Vartojant kartu su sulfonilurėjos dariniu, hipoglikemija buvo pastebėta 4,7‑13,8 %, o kartu su insulinu – 9,6 % (žr. 4.4 skyrių).

Nepageidaujamų reakcijų santrauka lentelėje
Nepageidaujamos reakcijos yra išvardintos toliau (1 lentelėje) pagal organų sistemų klases ir dažnį. Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000) ir nežinomas (negali būti apskaičiuotas pagal turimus duomenis).

1 lentelė. Nepageidaujamų reakcijų dažnis placebu kontroliuotų sitagliptino monoterapijos klinikinių tyrimų metu ir vaistiniam preparatui esant rinkoje

	Nepageidaujama reakcija
	Nepageidaujamos reakcijos dažnis

	Kraujo ir limfinės sistemos sutrikimai

	Trombocitopenija
	Retas

	Imuninės sistemos sutrikimai

	Padidėjusio jautrumo reakcijos, įskaitant anafilaksiją*,†
	Dažnis nežinomas

	Metabolizmo ir mitybos sutrikimai

	Hipoglikemija†
	Dažnas

	Nervų sistemos sutrikimai

	Galvos skausmas
	Dažnas

	Svaigulys
	Nedažnas

	Kvėpavimo sistemos, krūtinės ląstos ir tarpuplaučio sutrikimai

	Intersticinė plaučių liga*
	Dažnis nežinomas

	Virškinimo trakto sutrikimai

	Vidurių užkietėjimas
	Nedažnas

	Vėmimas*
	Dažnis nežinomas

	Ūminis pankreatitas*,†,‡
	Dažnis nežinomas

	Mirtinas ar nemirtinas hemoraginis ar nekrozuojantis pankreatitas*,†
	Dažnis nežinomas

	Odos ir poodinio audinio sutrikimai

	Niežėjimas*
	Nedažnas

	Angioneurozinė edema*,†
	Dažnis nežinomas

	Išbėrimas*,†
	Dažnis nežinomas

	Dilgėlinė*,†
	Dažnis nežinomas

	Odos vaskulitas*,†
	Dažnis nežinomas

	Eksfoliacinės odos būklės, tarp jų Stivenso‑Džonsono (Stevens‑Johnson) sindromas*,†
	Dažnis nežinomas

	Pūslinis pemfigoidas*
	Dažnis nežinomas

	Skeleto, raumenų ir jungiamojo audinio sutrikimai

	Artralgija*
	Dažnis nežinomas

	Mialgija*
	Dažnis nežinomas

	Nugaros skausmas*
	Dažnis nežinomas

	Artropatija*
	Dažnis nežinomas

	Inkstų ir šlapimo takų sutrikimai

	Sutrikusi inkstų funkcija*
	Dažnis nežinomas

	Ūminis inkstų nepakankamumas*
	Dažnis nežinomas


*	Nepageidaujamos reakcijos buvo pastebėtos vaistinį preparatą pateikus į rinką.
†	Žr. 4.4 skyrių.
‡	Žr. toliau TECOS Širdies ir kraujagyslių saugumo tyrimas.

Atrinktų nepageidaujamų reakcijų apibūdinimas
Be anksčiau aprašytų nepageidaujamų reakcijų į vaistinį preparatą, mažiausiai 5 % ir daugiau sitagliptinu gydytų pacientų pastebėti nepageidaujami reiškiniai, nepaisant priežastinio ryšio su vaistinio preparato vartojimu, buvo viršutinių kvėpavimo takų infekcija ir nazofaringitas. Papildomi nepageidaujami reiškiniai, nepaisant priežastinio ryšio su vaistinio preparato vartojimu, kurie dažniau pasireiškė sitagliptinu gydytiems pacientams (nesiekė 5 %, tačiau pasireiškė daugiau kaip 0,5 % didesniu dažniu sitagliptino grupėje nei kontrolinėje grupėje), buvo osteoartritas ir galūnių skausmas.

Kai kurios nepageidaujamos reakcijos dažniau buvo stebėtos sitagliptino derinių su kitais vaistiniais preparatais nuo cukrinio diabeto klinikinių tyrimų metu nei sitagliptino monoterapijos tyrimų metu. Tai buvo hipoglikemija (labai dažna vartojant su sulfonilurėjos dariniu ir metforminu), gripas (dažnas vartojant kartu su insulinu (kartu su arba be metformino)), pykinimas ir vėmimas (dažnas vartojant kartu su metforminu), pilvo pūtimas (dažnas vartojant kartu su metforminu arba pioglitazonu), vidurių užkietėjimas (dažnas vartojant kartu su sulfonilurėjos darinio ir metformino deriniu), periferinė edema (dažna vartojant kartu su pioglitazonu arba pioglitazono ir metformino deriniu), mieguistumas ir viduriavimas (nedažni vartojant kartu su metforminu) bei sausa burna (nedažna vartojant kartu su insulinu (kartu su arba be metformino)).

Vaikų populiacija
Sitagliptino klinikinių tyrimų su 2 tipo cukriniu diabetu sergančiais vaikais nuo 10 iki 17 metų duomenimis, nepageidaujamų reakcijų pobūdis buvo panašus į nustatytąjį suaugusiesiems.

TECOS Širdies ir kraujagyslių saugumo tyrimas
Į širdies ir kraujagyslių baigčių vartojant sitagliptino vertinimo tyrimo (angl. Trial Evaluating Cardiovascular Outcomes with Sitagliptin – TECOS) ketinimo gydyti populiaciją įtraukti 7 332 pacientai buvo gydyti sitagliptino 100 mg per parą (arba 50 mg per parą, jeigu pradinis aGFG buvo ≥ 30 ir < 50 ml/min/1,73 m2) doze, o 7 339 pacientai vartojo placebo.
Abu vaistiniai preparatai buvo paskirti papildomai kartu su įprasta priežiūra, vykdyta pagal regioninius HbA1c ir širdies ir kraujagyslių (ŠK) ligų rizikos veiksnių kontrolės standartus. Bendrasis sunkių nepageidaujamų reiškinių dažnis sitagliptino ir placebo vartojusiems pacientams buvo panašus.

Ketinimo gydyti populiacijoje tarp pacientų, kurie prieš pradedant tyrimą jau buvo gydyti insulinu ir (arba) sulfonilurėjos vaistiniu preparatu, sunkios hipoglikemijos dažnis sitagliptinu gydytų pacientų grupėje buvo 2,7 %, o placebo vartojusiųjų – 2,5 %. Tarp pacientų, kurie prieš pradedant tyrimą nevartojo insulino ir (arba) sulfonilurėjos vaistinio preparato, sunkios hipoglikemijos dažnis sitagliptinu gydytų pacientų grupėje buvo 1,0 %, o placebo vartojusiųjų – 0,7 %.

Patvirtinto pankreatito reiškinių dažnis sitagliptinu gydytų pacientų grupėje buvo 0,3 %, o placebo vartojusiųjų – 0,2 %.

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros specialistai turi pranešti apie bet kokias įtariamas nepageidaujamas reakcijas, užpildę interneto svetainėje http://www.vvkt.lt/ esančią formą, ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT‑09120 Vilnius), faksu (nemokamu fakso numeriu (8 800) 20 131), elektroniniu paštu (adresu NepageidaujamaR@vvkt.lt), per interneto svetainę (adresu http://www.vvkt.lt).

4.9	Perdozavimas

Kontroliuotų klinikinių tyrimų su sveikais asmenimis metu buvo skiriamos ne didesnės kaip 800 mg vienkartinės sitagliptino dozės. Vieno tyrimo metu 800 mg sitagliptino dozė minimaliai pailgino QT intervalą, tačiau pailgėjimas nelaikytas kliniškai reikšmingu. Didesnės kaip 800 mg dozės vartojimo patirties klinikinių tyrimų metu nėra. I fazės kartotinių dozių tyrimų metu, vartojant ne didesnes kaip 600 mg per parą iki 10 parų laikotarpį ir 400 mg per parą iki 28 parų laikotarpį sitagliptino dozes, su doze susijusių nepageidaujamų reakcijų nenustatyta. Perdozavimo atveju reikia taikyti įprastas palaikomąsias priemones, pvz., neabsorbuoto vaistinio preparato šalinimą iš virškinimo trakto, klinikinės būklės stebėjimą (įskaitant elektrokardiogramos užrašymą) ir, jei reikia, palaikomąjį gydymą.

Dialize sitagliptino iš organizmo pašalinama nedaug. Klinikinių tyrimų metu vienos 3‑4 valandų trukmės hemodializės metu buvo pašalinta apytiksliai 13,5 % dozės. Jei kliniškai tinka, hemodializę būtų galima prailginti. Ar sitagliptino galima pašalinti pertonine dialize, nežinoma.


5.	FARMAKOLOGINĖS SAVYBĖS

5.1	Farmakodinaminės savybės

Farmakoterapinė grupė – vaistiniai preparatai cukriniam diabetui gydyti, dipeptidilpeptidazės‑4 (DPP‑4) inhibitoriai, ATC kodas – A10BH01.

Veikimo mechanizmas
Sitagliptinas priklauso geriamųjų gliukozės koncentraciją kraujyje mažinančių vaistinių preparatų klasei, kuri vadinama dipeptidilpeptidazės‑4 (DPP‑4) inhibitoriais. Glikemijos reguliavimo pagerėjimas vartojant šio vaistinio preparato gali būti susijęs su aktyvių hormonų inkretinų koncentracijos padidėjimu. Inkretinų, įskaitant į gliukagoną panašų peptidą‑1 (GPP‑1) ir nuo gliukozės priklausantį insulinotropinį polipeptidą (GIP), visą parą išskiria žarnynas, o jų koncentracija didėja dėl atsako į maistą. Inkretinai yra endogeninės sistemos, kuri dalyvauja fiziologiniame gliukozės homeostazės reguliavime, dalis. Kai gliukozės koncentracija kraujyje yra normali arba padidėjusi, GPP‑1 ir GIP padidina insulino gamybą ir išskyrimą iš kasos beta‑ląstelių, intraląsteliniu signaliniu keliu, kuriame dalyvauja ciklinis AMF. 2 tipo cukrinio diabeto gyvūnų modelių gydymas GPP‑1 ar DPP‑4 rodo, kad pagerėja beta‑ląstelių atsakas į gliukozę, stimuliuojama insulino gamyba ir išskyrimas. Esant didesnei insulino koncentracijai, padidėja gliukozės patekimas į audinius. Be to, GPP‑1 sumažina gliukagono išsiskyrimą iš kasos alfa‑ląstelių. Dėl sumažėjusios gliukagono koncentracijos ir kartu padidėjusios insulino koncentracijos sumažėja gliukozės gamyba kepenyse, todėl sumažėja ir jos koncentracija kraujyje. Kadangi GPP‑1 ir GIP priklauso nuo gliukozės, todėl tuo atveju, kai jos koncentracija maža, GPP‑1 sukeliamas insulino išsiskyrimo stimuliavimas ir gliukagono sekrecijos slopinimas nepasireiškia. Kai gliukozės koncentracija tampa didesnė už normalią, sustiprėja tiek GPP‑1, tiek GIP sukeliamas insulino išsiskyrimo stimuliavimas. Be to, GPP‑1 netrikdo normalaus gliukagono atsako į hipoglikemiją. GPP‑1 ir GIP aktyvumą riboja fermentas DPP‑4, kuris hormonus inkretinus hidrolizės būdu greitai verčia neaktyviais produktais. Sitagliptinas neleidžia fermentui DPP‑4 hidrolizuoti hormonų inkretinų, todėl kraujo plazmoje padidėja aktyvių GPP‑1 ir GIP formų koncentracijos. Didindamas aktyvių inkretinų koncentraciją, sitagliptinas didina insulino išskyrimą ir mažina gliukagono koncentrciją priklausomai nuo gliukozės koncentracijos. 2 tipo cukriniu diabetu sergantiems pacientams, kuriems yra hiperglikemija, šie insulino ir gliukagono koncentracijų pokyčiai lemia hemoglobino A1c (HbA1c) bei gliukozės koncentracijos sumažėjimą nevalgius ir po valgio. Nuo gliukozės priklausomas sitagliptino veikimo mechanizmas skiriasi nuo sulfonilurėjos darinių, kurie didina insulino sekreciją, net ir tuo atveju, kai gliukozės koncentracija yra maža, todėl gali sukelti hipoglikemiją tiek sergantiems 2 tipo cukriniu diabetu, tiek sveikiems asmenims. Sitagliptinas yra stiprus ir labai selektyvus fermento DPP‑4 inhibitorius. Labai į šį fermentą panašių DPP‑8 bei DPP‑9 fermentų terapinė vaistinio preparato koncentracija neslopina.

Dviejų parų trukmės tyrimo, kuriame dalyvavo sveiki tiriamieji, metu, vartojant vien sitagliptino padidėjo aktyvaus GPP‑1 koncentracija, tuo tarpu, vartojant vien metformino, vienodai padidėjo aktyvaus ir bendrojo GPP‑1 koncentracijos. Sitagliptino vartojant kartu su metforminu, nustatytas papildomas poveikis aktyvaus GPP‑1 koncentracijai. Sitagliptinas, bet ne metforminas, padidino aktyvaus GIP koncentraciją.

Klinikinis veiksmingumas ir saugumas
Apskritai, 2 tipo diabetu sergantiems suaugusiems pacientams sitagliptinas pagerino glikemijos kontrolę ir gydant vien sitagliptinu, ir jo deriniu (žr. 2 lentelę).

Dviejų tyrimų metu buvo vertintas sitagliptino monoterapijos veiksmingumas ir saugumas. Dviejų tyrimų (vienas 18, kitas – 24 savaičių trukmės) metu gydant vien kartą per parą vartojama 100 mg sitagliptino doze, palyginti su placebu, reikšmingai pagerėjo HbA1c koncentracijos, gliukozės koncentracijos kraujo plazmoje nevalgius ir gliukozės koncentracijos kraujo plazmoje, praėjus 2 valandoms po valgio, rodikliai. Buvo stebėtas reikšmingas pakaitinių beta‑ląstelių funkcijos žymenų, tarp jų ir HOMA‑β (angl. Homeostasis Model Assessment‑β), proinsulino ir insulino santykio bei beta‑ląstelių reaktyvumo, nustatyto pagal dažnus maisto toleravimo testus, rodiklių pagerėjimas. Sitagliptinu gydytiems pacientams hipoglikemijos dažnis buvo panašus į placebo sukeliamą. Abiejų tyrimų metu sitagliptino vartojusių pacientų kūno svoris nepadidėjo, o vartojusiųjų placebo truputį sumažėjo.

Dviejų 24 savaičių trukmės tyrimų metu buvo vertintas papildomo gydymo sitagliptinu (100 mg kartą per parą) veiksmingumas ir saugumas. Vieno tyrimo metu sitagliptinu buvo papildytas gydymas vien metforminu, kito – papildytas gydymas vien pioglitazonu. Sitagliptinu ar placebu gydytų pacientų kūno svorio, palyginti su pradiniu, pokyčiai buvo panašūs. Šių klinikinių tyrimų metu sitagliptinu ar placebu gydytiems pacientams hipoglikemijos dažnis buvo panašus.

24 savaičių trukmės placebu kontroliuoto tyrimo metu buvo vertintas sitagliptino (100 mg kartą per parą) veiksmingumas ir saugumas tuo atveju, kai juo buvo papildytas gydymas vien glimepiridu arba glimepirido ir metformino deriniu. Gydymą vien glimepiridu ar glimepirido ir metformino deriniu papildžius sitagliptinu, reikšmingai pagerėjo glikemijos rodikliai. Sitagliptinu, palyginti su placebu, gydytiems pacientams saikingai padidėjo kūno svoris.

26 savaičių trukmės placebu kontroliuotas klinikinis tyrimas buvo skirtas įvertinti vieną kartą per parą vartotos 100 mg sitagliptino dozės saugumą ir veiksmingumą, papildant juo gydymą pioglitazono ir metformino deriniu. Gydymo pioglitazono ir metformino deriniu papildymas sitagliptinu reikšmingai pagerino glikemijos rodiklius. Sitagliptino ir placebo vartojusių pacientų kūno masės pokytis nuo buvusios prieš pradedant tyrimą buvo panašus. Hipoglikemijos dažnis sitagliptino ir placebo vartojusiems pacientams taip pat buvo panašus.

24 savaičių trukmės placebu kontroliuotas klinikinis tyrimas buvo skirtas įvertinti vieną kartą per parą vartotos 100 mg sitagliptino dozės saugumą ir veiksmingumą, papildant juo gydymą insulinu (pastovia doze mažiausiai 10 savaičių) su metforminu arba be jo (mažiausiai 1 500 mg). Pacientams, vartojusiems mišraus insulino, vidutinė paros dozė buvo 70,9 vieneto per parą. Pacientams, vartojusiems ne mišraus insulino (vidutinės veikimo trukmės arba ilgo veikimo), vidutinė paros dozė buvo 44,3 vieneto per parą. Gydymo papildymas sitagliptinu lėmė reikšmingą glikemijos rodiklių pagerėjimą. Nė vienoje grupėje reikšmingų kūno masės pokyčių, lyginant su buvusia prieš pradedant tyrimą, nebuvo.

24 savaičių trukmės placebu kontroliuoto faktorinio pradinio gydymo tyrimo metu pacientams, du kartus per parą vartojusiems 50 mg sitagliptino dozę kartu su metforminu (po 500 mg arba 1 000 mg 2 kartus per parą), reikšmingai pagerėjo glikemijos rodikliai, palyginti su tiriamaisiais, kuriems buvo taikyta monoterapija bet kuriuo iš minėtų vaistinių preparatų. Sitagliptino ir metformino deriniu gydytų pacientų kūno svorio sumažėjimas buvo panašus, kaip vartojusių vien metformino arba placebo. Tiriamųjų, vartojusių tik sitagliptino, kūno svoris nepakito. Visų grupių tiriamiesiems hipoglikemijos dažnis buvo panašus.

2 lentelė. HbA1c koncentracijos pokyčiai placebu kontroliuotų monoterapijos ir sudėtinio gydymo tyrimų metu*

	Tyrimas
	Vidutinė pradinė HbA1c koncentracija (%)
	Vidutinis HbA1c
koncentracijos pokytis†, palyginti su pradiniu (%)
	Placebu koreguotas vidutinis HbA1c koncentracijos pokytis† (%)
(95% PI)

	Monoterapijos metu

	Sitagliptinas 100 mg kartą per parą§
(n =193)
	8,0
	‑0,5
	‑0,6‡
(‑0,8; ‑0,4)

	Sitagliptinas 100 mg kartą per parą‖
(n = 229)
	8,0
	‑0,6
	‑0,8‡
(‑1,0; ‑0,6)

	Sudėtinio gydymo metu

	Sitagliptinas 100 mg kartą per parą, papildant juo gydymą metforminu‖
(n = 453)
	8,0
	‑0,7
	‑0,7‡
(‑0,8; ‑0,5)

	Sitagliptinas 100 mg kartą per parą, papildant juo gydymą pioglitazonu‖
(n = 163)
	8,1
	‑0,9
	‑0,7‡
(‑0,9; ‑0,5)

	Sitagliptinas 100 mg kartą per parą, papildant juo gydymą glimepiridu‖
(n = 102)
	8,4
	‑0,3
	‑0,6‡
(‑0,8; ‑0,3)

	Sitagliptinas 100 mg kartą per parą, papildant juo gydymą glimepirido ir metformino deriniu‖
(n = 115)
	8,3
	‑0,6
	‑0,9‡
(‑1,1; ‑0,7)

	Sitagliptinas 100 mg kartą per parą, papildant juo gydymą pioglitazono ir metformino deriniu#
(n = 152)
	8,8
	‑1,2
	‑0,7‡
(‑1,0; ‑0,5)

	Pradinis gydymas (du kartus per parą)‖:
sitagliptinas 50 mg ir metforminas 500 mg
(n = 183)
	8,8
	‑1,4
	‑1,6‡
(‑1,8; ‑1,3)

	Pradinis gydymas (du kartus per parą)‖:
sitagliptinas 50 mg ir metforminas 1 000 mg
(n = 178)
	8,8
	‑1,9
	‑2,1‡
(‑2,3; ‑1,8)

	Sitagliptinas 100 mg vieną kartą per parą, papildant juo gydymą insulinu (su ar be metformino)‖
(n = 305)
	8,7
	‑0,6¶
	‑0,6‡,¶
(‑0,7; ‑0,4)


*	Visi gydyti pacientai (ketinimo gydyti (angl. intention‑to‑treat) analizė).
†	Mažiausiųjų kvadratų vidurkiai, koreguoti pagal ankstesnį antihiperglikeminį gydymą ir bazinę reikšmę.
‡	p < 0,001 palyginti su placebu arba placebu ir sudėtiniu gydymu.
§	HbA1c (%) 18‑ąją savaitę.
‖	HbA1c (%) 24‑ąją savaitę.
#	HbA1c (%) 26‑ąją savaitę.
¶	Mažiausiųjų kvadratų vidurkiai, koreguoti pagal gydymą metforminu pirmojo vizito metu (taip arba ne), pagal gydymą insulinu pirmojo vizito metu (mišrus insulinas, lyginant su nemišriu (vidutinės veikimo trukmės arba ilgo veikimo insulinas)) ir bazinę reikšmę. Sąveikos pagal gydymo sluoksnius (metformino ir insulino vartojimas) nebuvo reikšmingos (p > 0,10).

24 savaičių aktyviu palyginamuoju vaistiniu preparatu (metforminu) kontroliuoto tyrimo tikslas buvo įvertinti sitagliptino 100 mg vieną kartą per parą dozės (n = 528) veiksmingumą ir saugumą, palyginus su metforminu (n = 522), pacientams, kuriems dieta ir fiziniais pratimais glikemijos pakankamai sureguliuoti nepavyko ir kurie negavo antihiperglikeminio gydymo (mažiausiai 4 mėnesius buvo negydyti). Vidutinė metformino dozė buvo 1 900 mg per parą. HbA1c sumažėjimas nuo vidutinio pradinio 7,2 % dydžio buvo ‑0,43 % vartojant sitagliptino ir ‑0,57 % vartojant metformino (analizė pagal protokolą). Bendras, vertintų kaip su vaistiniu preparatu susijusių virškinimo trakto nepageidaujamų reakcijų, dažnis sitagliptinu gydytiems pacientams buvo 2,7 %, palyginus su 12,6 % gydytiesiems metforminu. Hipoglikemijos dažnis gydymo grupėse reikšmingai nesiskyrė (sitagliptino 1,3 %, metformino 1,9 %). Kūno masė sumažėjo nuo pradinio dydžio abiejose grupėse (sitagliptino ‑0,6 kg, metformino ‑1,9 kg).

Tyrimu, kurio metu buvo lygintas papildomos kartą per parą vartotos 100 mg sitagliptino dozės arba glipizido (sulfonilurėjos darinio) veiksmingumas ir saugumas pacientams, kuriems gydymo vien metforminu metu gliukozės koncentracija kraujyje buvo reguliuojama nepakankamai, nustatyta, kad sitagliptinas HbA1c koncentraciją sumažino panašiai kaip glipizidas. Vidutinė glipizido paros dozė, kurią vartojo lyginamosios grupės tiriamieji, buvo 10 mg ir apytiksliai 40 % pacientų visą tyrimo laikotarpį reikėjo ≤ 5 mg paros dozės. Tačiau dėl nepakankamo veiksmingumo gydymą sitagliptinu nutraukė daugiau pacientų negu gydymą glipizidu. Sitagliptino vartojusių pacientų kūno masė, palyginti su bazine, tyrimo metu reikšmingai sumažėjo, glipizido vartojusių pacientų – reikšmingai padidėjo (atitinkamai ‑1,5 kg ir 1,1 kg). Šio tyrimo metu insulino gamybos ir išskyrimo veiksmingumo žymuo, t. y. proinsulino ir insulino santykis, gydant sitagliptinu pagerėjo, o gydant glipizidu pablogėjo. Sitagliptino vartojusiems pacientams hipoglikemijos dažnis (4,9 %) buvo reikšmingai mažesnis negu vartojusiems glipizido (32 %).

24 savaičių trukmės placebu kontroliuotas klinikinis tyrimas, kuriame dalyvavo 660 pacientų, buvo skirtas įvertinti insuliną organizme tausojantį sitagliptino (100 mg vieną kartą per parą) veiksmingumą ir saugumą, paskyrus jį terapijos insulinu sustiprinimo laikotarpiu prie gydymo insulinu glarginu kartu su metforminu (mažiausiai 1 500 mg) arba be jo. Prieš pradedant tyrimą vidutinis HbA1c buvo 8,74 %, vidutinė insulino dozė – 37 TV per parą. Pacientai buvo išmokyti nusistatyti sau insulino glargino dozę remiantis gliukozės koncentracija nevalgius kraujyje iš įdurto piršto. 24‑ąją savaitę sitagliptinu gydytiems pacientams kasdieninės insulino dozės padidėjimas buvo 19 TV per parą, o placebu gydytiems pacientams – 24 TV per parą. HbA1c sumažėjimas sitagliptino ir insulino deriniu (kartu su metforminu arba be jo) gydytiems pacientams buvo ‑1,31 %, palyginus su ‑0,87 % placebo ir insulino deriniu (kartu su metforminu arba be jo) gydytų pacientų, o skirtumas tarp jų buvo ‑0,45 % (95 % PI: ‑0,60; ‑0,29). Hipoglikemijos dažnis sitagliptino ir insulino deriniu (kartu su metforminu arba be jo) gydytiems pacientams buvo 25,2 %, o placebo ir insulino deriniu (kartu su metforminu arba be jo) gydytiems pacientams – 36,8 %. Šį skirtumą iš esmės lėmė placebo grupės pacientų, patyrusių tris ar daugiau hipoglikemijos epizodų, didesnė procentinė dalis (9,4 %, palyginus su 19,1 %). Sunkios hipoglikemijos dažnis nesiskyrė.

Su pacientais, kuriems buvo vidutinio sunkumo ar sunkus inkstų sutrikimas, buvo atliktas klinikinis tyrimas, kurio metu palygintas sitagliptinas (25 mg ar 50 mg vieną kartą per parą dozė) su glipizidu (dozės nuo 2,5 mg iki 20 mg per parą). Šiame tyrime dalyvavusiems 423 pacientams buvo lėtinis inkstų veiklos sutrikimas (apytiksliai apskaičiuotas glomerulų filtracijos greitis buvo mažesnis kaip 50 ml/min). Nuo buvusio prieš pradedant tyrimą per 54 savaites HbA1c gydant sitagliptinu sumažėjo vidutiniškai ‑0,76 %, o gydant glipizidu ‑0,64 % (analizė pagal protokolą). Sitagliptino 25 mg ar 50 mg vieną kartą per parą dozių veiksmingumo ir saugumo pobūdis šiame tyrime iš esmės buvo panašus į stebėtą kituose monoterapijos tyrimuose, kuriuose dalyvavusių pacientų inkstų veikla buvo normali. Hipoglikemijos dažnis sitagliptino grupėje (6,2 %) buvo reikšmingai mažesnis, nei glipizido grupėje (17,0 %). Be to, kūno masės pokyčio nuo buvusio prieš pradedant tyrimą skirtumas tarp grupių taip pat buvo reikšmingas (sitagliptino grupėje ‑0,6 kg, o glipizido grupėje +1,2 kg).

Kitas klinikinis tyrimas, kurio metu buvo palyginta sitagliptino 25 mg vieną kartą per parą dozė su glipizido dozėmis nuo 2,5 mg iki 20 mg per parą, buvo atliktas su 129 GSIL sirgusiais ir dializuotais pacientais. Nuo buvusio prieš pradedant tyrimą per 54 savaites HbA1c sumažėjo gydant sitagliptinu vidutiniškai ‑0,72 %, o gydant glipizidu ‑0,87 %. Sitagliptino 25 mg vieną kartą per parą dozės veiksmingumo ir saugumo pobūdis šiame tyrime iš esmės buvo panašus į stebėtą kituose monoterapijos tyrimuose, kuriuose dalyvavusių pacientų inkstų veikla buvo normali. Hipoglikemijos dažnis tarp gydymo grupių reikšmingai nesiskyrė (sitagliptino grupėje 6,3 %, glipizido – 10,8 %).

Kitame klinikiniame tyrime, kuriame dalyvavo 91 2 tipo cukriniu diabetu ir lėtiniu inkstų sutrikimu (KK < 50 ml/min.) sirgęs pacientas, gydymo sitagliptino 25 mg ar 50 mg vieną kartą per parą doze saugumas ir toleravimas apskritai buvo panašus į placebo. Be to, po 12 savaičių vidutinis HbA1c (sitagliptino grupėje ‑0,59 %, o placebo grupėje ‑0,18 %) ir gliukozės koncentracijos plazmoje nevalgius (sitagliptino grupėje ‑25,5 mg/dl, placebo grupėje ‑3.0 mg/dl) sumažėjimas apskritai buvo panašus į stebėtą kituose monoterapijos tyrimuose, kuriuose dalyvavusių pacientų inkstų veikla buvo normali (žr. 5.2 skyrių).

Atsitiktinių imčių klinikinio tyrimo TECOS ketinimo gydyti populiacijos dydis buvo 14 671 pacientas, kurių HbA1c buvo nuo ≥ 6,5 % iki 8,0 %, jie sirgo ŠK liga ir buvo gydyti sitagliptinu (n = 7 332) 100 mg per parą (arba 50 mg per parą, jeigu pradinis aGFG buvo ≥ 30 ir < 50 ml/min/1,73 m2) doze arba placebu (n = 7 339), kai abu vaistiniai preparatai buvo paskirti papildomai su įprasta priežiūra, vykdyta pagal regioninius HbA1c ir širdies ir kraujagyslių ligų rizikos veiksnių kontrolės standartus. Pacientai, kurių aGFG buvo < 30 ml/min/1,73 m2, į šį tyrimą nebuvo įtraukti. Tiriamojoje populiacijoje buvo įtraukti 2 004 75 metų ir vyresni pacientai bei 3 324 pacientai, kurių inkstų funkcija sutrikusi (aGFG < 60 ml/min/1,73 m2).
Šio tyrimo metu bendrasis apytiksliai apskaičiuotas vidutinis (SN) HbA1c skirtumas tarp sitagliptino ir placebo grupių buvo 0,29 % (0,01), 95 % PI: ‑0,32; ‑0,27, p < 0,001.
Pagrindinė širdies ir kraujagyslių vertinamoji baigtis buvo sudėtinė, sudaryta iš kardiovaskulinės mirties, nemirtino miokardo infarkto, nemirtino insulto ar hospitalizacijos dėl nestabiliosios krūtinės anginos. Papildomos širdies ir kraujagyslių vertinamosios baigtys buvo kardiovaskulinės mirties, nemirtino miokardo infarkto ar nemirtino insulto pirmasis pasireiškimas, pagrindinės vertinamosios baigties atskirų komponentų pirmasis pasireiškimas, mirtingumas dėl bet kokios priežasties, hospitalizacija dėl stazinio širdies nepakankamumo.

2 tipo cukriniu diabetu sirgusiems pacientams po stebėsenos laikotarpio, kurio trukmės mediana buvo 3 metai, sitagliptinas kartu su įprasta priežiūra sunkių nepageidaujamų širdies ir kraujagyslių reiškinių arba hospitalizacijos dėl širdies nepakankamumo rizikos nepadidino, palyginus su įprasta priežiūra be sitagliptino (3 lentelė).

3 lentelė. Sudėtinių širdies ir kraujagyslių vertinamųjų baigčių ir svarbiausių papildomų vertinamųjų baigčių dažniai

	
	Sitagliptinas 100 mg
	Placebas
	Rizikos santykis
(95 % PI)
	p‑vertė†

	
	n (%)
	Dažnis per 100 paciento metų*
	n (%)
	Dažnis per 100 paciento metų*
	
	

	Ketinimo gydyti populiacijos analizė

	Pacientų skaičius
	7 332
	7 339
	

	Pagrindinė sudėtinė vertinamoji baigtis
(kardiovaskulinė mirtis, nemirtinas miokardo infarktas, nemirtinas insultas ar hospitalizacija dėl nestabiliosios krūtinės anginos)
	839 (11,4)
	4,1
	851 (11,6)
	4,2
	0,98
(0,89‑1,08)
	< 0,001

	Papildoma sudėtinė vertinamoji baigtis
(kardiovaskulinė mirtis, nemirtinas miokardo infarktas ar nemirtinas insultas)
	745 (10,2)
	3,6
	746 (10,2)
	3,6
	0,99
(0,89‑1,10)
	< 0,001

	Papildomos vertinamosios baigtys

	Kardiovaskulinė mirtis
	380 (5,2)
	1,7
	366 (5,0)
	1,7
	1,03
(0,89‑1,19)
	0,711

	Visi miokardo infarktai (mirtini ir nemirtini)
	300 (4,1)
	1,4
	316 (4,3)
	1,5
	0,95
(0,81‑1,11)
	0,487

	Visi insultai (mirtini ir nemirtini)
	178 (2,4)
	0,8
	183 (2,5)
	0,9
	0,97
(0,79‑1,19)
	0,760

	Hospitalizacija dėl nestabiliosios krūtinės anginos
	116 (1,6)
	0,5
	129 (1,8)
	0,6
	0,90
(0,70‑1,16)
	0,419

	Mirtis dėl bet kokios priežasties
	547 (7,5)
	2,5
	537 (7,3)
	2,5
	1,01
(0,90‑1,14)
	0,875

	Hospitalizacija dėl širdies nepakankamumo‡
	228 (3,1)
	1,1
	229 (3,1)
	1,1
	1,00
(0,83‑1,20)
	0,983


*	Dažnis per 100 paciento metų apskaičiuotas taip: 100 × (iš viso pacientų, patyrusių 1 ar daugiau reiškinių, tinkamų stebėsenos laikotarpiu, per visą paciento metų stebėsenos laikotarpį).
†	Remiantis Cox modeliu, suskirstant pagal regioną. Sudėtinių vertinamųjų baigčių p‑vertės atitinka neprastesnį testą, kuriuo siekiama įrodyti, kad rizikos santykis yra mažesnis kaip 1,3. Visų kitų vertinamųjų baigčių p‑vertės atitinka rizikos santykio skirtumų testą.
‡	Hospitalizavimo dėl širdies nepakankamumo analizė buvo pakoreguota pagal prieš pradedant tyrimą buvusį širdies nepakankamumą.

Vaikų populiacija
Buvo atliktas 54 savaičių trukmės, dvigubai koduotas tyrimas, siekiant įvertinti kartą per parą skiriamos 100 mg sitagliptino dozės veiksmingumą ir saugumą vaikams (nuo 10 iki 17 metų), kurie sirgo 2 tipo diabetu ir kurie bent 12 savaičių nevartojo jokių gliukozės kiekį mažinančių vaistinių preparatų (kai HbA1c rodmuo buvo nuo 6,5 % iki 10 %) arba bent 12 savaičių vartojo stabilią insulino dozę (kai HbA1c rodmuo buvo nuo 7 % iki 10 %). Pacientai atsitiktine tvarka buvo suskirstyti į grupes ir jiems 20 savaičių buvo skiriama arba 100 mg sitagliptino dozė kartą per parą, arba placebas.

Vidutinis pradinis HbA1c rodmuo buvo 7,5 %. Gydymas 100 mg sitagliptino doze nelėmė reikšmingo HbA1c rodmens pagerėjimo po 20 savaičių. HbA1c rodmens sumažėjimas pacientams, kurie vartojo sitagliptino (N = 95), buvo 0,0 %, lyginant su 0,2 % sumažėjimu placebo vartojusiems pacientams (N = 95), t. y., skirtumas buvo -0,2 % (95 % PI: -0,7; 0,3). Žr. 4.2 skyrių.

5.2	Farmakokinetinės savybės

Absorbcija
Sveikų tiriamųjų, pavartojusių per burną vieną 100 mg dozę, organizme sitagliptinas buvo greitai absorbuotas, didžiausia koncentracija plazmoje (tmax mediana) susidarė po 1‑4 valandų, vidutinis sitagliptino AUC buvo 8,52 µM·hr, Cmax – 950 nM. Absoliutus sitagliptino biologinis prieinamumas yra apytiksliai 87 %. Kadangi labai riebus maistas kartu vartoto sitagliptino farmakokinetikai įtakos neturėjo, todėl Sigletic galima vartoti valgant arba nevalgius.
Sitagliptino AUC didėjo proporcingai dozei. Cmax ir C24 val. proporcingumas dozei nebuvo nustatytas (Cmax didėjo daugiau negu proporcingai dozei, C24 val. – mažiau negu proporcingai dozei).

Pasiskirstymas
Suleidus į veną vieną 100 mg sitagliptino dozę, sveikų asmenų organizme vidutinis pasiskirstymo tūris tuo metu, kai apykaita pusiausvyrinė, buvo apytiksliai 198 litrai. Sitagliptino kiekis, kuris laikinai prisijungia prie plazmos baltymų, yra mažas (38 %).

Biotransformacija
Sitagliptino metabolizuojama mažai, daugiausiai jis pašalinamas su šlapimu nepakitęs. Apytiksliai 79 % sitagliptino išsiskiria su šlapimu nepakitusio vaistinio preparato pavidalu.

Pavartojus per burną žymėto 14C‑sitagliptino dozę, apytiksliai 16 % radioaktyvumo buvo pašalinta su sitagliptino metabolitais. Buvo aptikti šešių metabolitų pėdsakai ir nesitikima, kad jie prisideda prie sitagliptino DPP‑4 slopinamojo aktyvumo plazmoje. Tyrimai in vitro parodė, kad svarbiausias fermentas, atsakingas už ribotą sitagliptino metabolizmą, yra CYP3A4, dalyvaujant ir CYP2C8.
Tyrimų in vitro duomenys rodo, kad sitagliptinas CYP izofermentų CYP3A4, 2C8, 2C9, 2D6, 1A2, 2C19 bei 2B6 neslopina, o CYP3A4 ir CYP1A2 neindukuoja.

Eliminacija
Iš sveikų asmenų, pavartojusių per burną 100 mg žymėto 14C‑sitagliptino dozę, organizmo apytiksliai 100 % radioaktyvumo išsiskyrė su išmatomis (13 %) bei šlapimu (87 %) per savaitę. Pavartojus per burną 100 mg sitagliptino dozę, jo tariamasis galutinis pusinės eliminacijos laikas (t½) buvo 12,4 valandos. Vartojus kartotines dozes, sitagliptino organizme kaupiasi labai nedaug. Vaistinio preparato inkstų klirensas buvo apytiksliai 350 ml/min.

Sitagliptinas šalinamas daugiausiai per inkstus aktyvia sekrecija į kanalėlius. Sitagliptinas yra žmogaus organinių anijonų nešiklio‑3 (hOAT‑3), kuris galbūt dalyvauja ir sitagliptino išsiskyrime per inkstus, substratas. Klinikinė hOAT‑3 dalyvavimo sitagliptino pernašoje reikšmė nenustatyta. Be to, sitagliptinas yra ir glikoproteino P, irgi galinčio dalyvauti sitagliptino šalinime per inkstus, substratas. Vis dėlto glikoproteino P inhibitorius ciklosporinas sitagliptino inkstų klirenso nemažina. Sitagliptinas nėra nešiklių OCT2, OAT1 ar PEPT1/2 substratas. In vitro gydymui reikšminga sitagliptino koncentracija OAT3 (IC50 = 160 µM) ar glikoproteino P (iki 250 µM) vykdomos pernašos neslopino. Klinikinių tyrimų metu sitagliptinas šiek tiek veikė digoksino koncentraciją plazmoje, taigi, gali truputį slopinti glikoproteiną P.

Ypatingos populiacijos
Sveikų asmenų ar pacientų, sirgusių 2 tipo cukriniu diabetu, organizme sitagliptino farmakokinetika apskritai buvo panaši.

Sutrikusi inkstų funkcija
Buvo atliktas vienos dozės atviras klinikinis tyrimas, kurio metu vertinta sumažintos sitagliptino dozės (50 mg) farmakokinetika pacientų, sirgusių įvairaus sunkumo lėtiniu inkstų sutrikimu, organizme, palyginti su farmakokinetika sveikų kontrolinės grupės tiriamųjų organizme. Tyrime dalyvavo pacientai, kuriems buvo nustatytas lengvas, vidutinio sunkumo ar sunkus inkstų funkcijos sutrikimas, o taip pat pacientai, kuriems buvo GSIL ir kuriems buvo atliekamos hemodializės procedūros. Be to, inkstų funkcijos sutrikimo įtaka sitagliptino farmakokinetikai 2 tipo cukriniu diabetu sirgusiems pacientams, kuriems buvo lengvas, vidutinio sunkumo ar sunkus inkstų funkcijos sutrikimas (įskaitant GSIL), buvo įvertinta populiacijų farmakokinetikos analizės metodu.
Lyginant su sveikais kontrolinės grupės tiriamaisiais, pacientams, kuriems buvo lengvas inkstų funkcijos sutrikimas (GFG nuo ≥ 60 ml/min. iki < 90 ml/min.) arba vidutinio sunkumo inkstų funkcijos sutrikimas (GFG nuo ≥ 45 ml/min. iki < 60 ml/min.), sitagliptino AUC plazmoje rodiklis buvo padidėjęs atitinkamai apytiksliai 1,2 karto ir 1,6 karto.
Kadangi toks padidėjimo mastas nėra kliniškai reikšmingas, šiems pacientams dozės keisti nereikia.

Pacientų, kuriems buvo vidutinio sunkumo inkstų sutrikimas (GFG nuo ≥ 30 ml/min. iki < 45 ml/min.), organizme sitagliptino AUC plazmoje rodiklis buvo padidėjęs apytiksliai 2 kartus, o pacientų, kuriems buvo sunkus inkstų sutrikimas (GFG < 30 ml/min.) ar kurie dėl GSIL buvo gydyti hemodialize – apytiksliai 4 kartus. Hemodialize sitagliptino buvo pašalinta nedaug (13,5 % per 3‑4 valandų hemodializę, kuri buvo pradėta, praėjus 4 val. po dozės pavartojimo). Norint pasiekti sitagliptino koncentraciją plazmoje panašią į tą, kuri susidaro pacientų, kurių inkstų veikla yra normali, organizme, pacientus, kurių GFG yra < 45 ml/min., rekomenduojama gydyti mažesnėmis dozėmis (žr. 4.2 skyrių).

Sutrikusi kepenų funkcija
Pacientams, kuriems yra lengvas arba vidutinio sunkumo kepenų sutrikimas (≤ 9 pagal Child‑Pugh), sitagliptino dozės keisti nereikia. Pacientų, kuriems yra sunkus kepenų sutrikimas (> 9 pagal Child‑Pugh), klinikinės gydymo patirties nėra. Vis dėlto nėra tikėtina, kad sunkus kepenų sutrikimas gali paveikti sitagliptino farmakokinetiką, nes daugiausiai vaistinio preparato pašalinama per inkstus.

Senyvi pacientai
Dėl amžiaus dozės keisti nereikia. Remiantis populiacijų farmakokinetikos duomenų, gautų I ir II fazės tyrimų metu, analize, amžius sitagliptino farmakokinetikai kliniškai reikšmingo poveikio nedarė. Senyų (65‑80 metų) asmenų kraujo plazmoje sitagliptino koncentracija buvo apytiksliai 19 % didesnė nei jaunesnių asmenų.

Vaikų populiacija
Buvo ištirtos sitagliptino (vienkartinių 50 mg, 100 mg ir 200 mg dozių) farmakokinetinės savybės 2 tipo diabetu sergantiems vaikams (nuo 10 iki 17 metų). Šioje populiacijoje pagal dozę koreguotas sitagliptino AUC rodmuo plazmoje buvo maždaug 18 % mažesnis, lyginant su nustatytuoju rodmeniu 2 tipo diabetu sergantiems suaugusiems pacientams, kurie vartojo 100 mg dozę. Šis skirtumas, lyginant su suaugusiais pacientais, nelaikomas kliniškai reikšmingu, atsižvelgiant į plokščią FK / FD ryšį tarp 50 mg ir 100 mg dozių. Su jaunesniais kaip 10 metų vaikais klinikinių sitagliptino tyrimų neatlikta.

Kitų grupių pacientai
Dėl lyties, rasės ar kūno masės indekso (KMI) dozės keisti nereikia. Remiantis bendra I fazės farmakokinetikos tyrimų duomenų ir populiacijos farmakokinetikos duomenų, gautų I ir II fazės tyrimų metu, analize, minėti veiksniai kliniškai reikšmingo poveikio sitagliptino farmakokinetikai neturėjo.

5.3	Ikiklinikinių saugumo tyrimų duomenys

Toksinis poveikis graužikų inkstams ir kepenims pasireiškė tada, kai vaistinio preparato ekspozicija jų organizme buvo 58 kartus didesnė už susidarančią žmogaus organizme. Poveikio nesukelianti ekspozicija graužikų organizme buvo 19 kartų didesnė už susidarančią žmogaus organizme. Žiurkėms, kurių organizme vaistinio preparato ekspozicija buvo 67 kartus didesnė už susidarančią žmogaus organizme, buvo priešakinių dantų pokyčių. Remiantis 14 savaičių trukmės tyrimais su žiurkėmis, šio poveikio nesukelianti ekspozicija buvo 58 kartus didesnė už susidarančią terapinę dozę vartojančio žmogaus organizme. Šių duomenų reikšmė žmogui nežinoma. Šunims, kurių organizme ekspozicija buvo 23 kartus didesnė už susidarančią terapinę dozę vartojančio žmogaus organizme, pasireiškė laikinų su gydymu susijusių fizinių simptomų. Kai kurie iš jų rodo toksinį poveikį nervų sistemai, pvz., kvėpavimas prasižiojus, seilėtekis, vėmimas baltomis putomis, ataksija, drebulys, aktyvumo sumažėjimas ir (arba) kūprinimasis. Be to, histologiniu tyrimu nustatyta labai lengva ar lengva skeleto raumenų degeneracija, kai ekspozicija buvo apytiksliai 23 kartus didesnė už susidarančią žmogaus organizme. Šio pokyčio nesukelianti ekspozicija buvo 6 kartus didesnė už susidarančią terapinę dozę vartojančio žmogaus organizme.

Ikiklinikinių tyrimų metu sitagliptino genotoksinio poveikio nepastebėta. Pelėms sitagliptinas kancerogeninio poveikio nesukėlė. Žiurkėms, kurių organizme ekspozicija buvo 58 kartus didesnė už susidarančią terapinę dozę vartojančio žmogaus organizme, dažniau pasireiškė kepenų adenoma ar karcinoma. Kadangi įrodyta, jog žiurkėms toksinis poveikis kepenims koreliuoja su kepenų naviko pasireiškimu, todėl tikėtina, kad šis kepenų naviko padažnėjimas žiurkėms buvo antrinis dėl šios didelės dozės sukelto lėtinio toksinio poveikio kepenims. Nemanoma, kad pastebėti navikiniai pokyčiai gali būti svarbūs gydant žmogų, nes saugumo ribos yra plačios (šių pokyčių nesukelianti ekspozicija yra 19 kartų didesnė už susidarančią terapinę dozę vartojančio žmogaus organizme).

Nepageidaujamo poveikio žiurkių patelių ir patinų, sitagliptino vartojusių prieš poravimąsi ir poravimosi metu, vaisingumui nepastebėta.

Tyrimų su žiurkėmis metu nepageidaujamo poveikio vystymuisi prenataliniu ir postnataliniu laikotarpiu nepastebėta.
Toksinio poveikio reprodukcijai tyrimų metu vaikingų žiurkių, kurių organizme ekspozicija buvo daugiau kaip 29 kartus didesnė už susidarančią terapinę dozę vartojančio žmogaus organizme, vaisiui šiek tiek dažniau pasireiškė nuo vaistinio preparato priklausomų šonkaulių sklaidos trūkumų (ne visi šonkauliai, hipoplastiški ar banguoti šonkauliai). Toksinis poveikis vaikingoms triušių patelėms pasireiškė tada, kai jų organizme ekspozicija buvo daugiau kaip 29 kartus didesnė už susidarančią terapinę dozę vartojančio žmogaus organizme. Kadangi saugumo ribos yra plačios, todėl šie duomenys reikšmingos rizikos žmogaus reprodukcinei funkcijai nerodo. Žindymo laikotarpiu į žiurkių pieną patenka daug sitagliptino (koncentracijos piene ir plazmoje santykis yra 4:1).


6.	FARMACINĖ INFORMACIJA

6.1	Pagalbinių medžiagų sąrašas

Tabletės šerdis
Mikrokristalinė celiuliozė
Kalcio‑vandenilio fosfatas
Karboksimetilkrakmolo A natrio druska
Bevandenis koloidinis silicio dioksidas
Natrio stearilfumaratas

Plėvelė
Polivinilo alkoholis
Makrogolis 3350
Talkas
Titano dioksidas (E171)
Geltonasis geležies oksidas (E172)
Raudonasis geležies oksidas (E172)

6.2	Nesuderinamumas

Duomenys nebūtini.

6.3	Tinkamumo laikas

2 metai.

6.4	Specialios laikymo sąlygos

Šiam vaistiniam preparatui specialių laikymo sąlygų nereikia.

6.5	Talpyklės pobūdis ir jos turinys

Aliuminio/PVC/PVdC lizdinės plokštelės kartono dėžutėje.
Pakuotėje yra 14, 28, 30, 56, 84, 90 ar 98 plėvele dengtos tabletės.
Gali būti tiekiamos ne visų dydžių pakuotės.

6.6	Specialūs reikalavimai atliekoms tvarkyti ir vaistiniam preparatui ruošti

Specialių reikalavimų nėra.


7.	REGISTRUOTOJAS

Zakłady Farmaceutyczne POLPHARMA S.A. 
ul. Pelplińska 19 
83-200 Starogard Gdański 
Lenkija


8.	REGISTRACIJOS PAŽYMĖJIMO NUMERIS (‑IAI)

	25 mg
LT/1/19/4482/001 – N14
LT/1/19/4482/002 – N28
LT/1/19/4482/003 – N30
LT/1/19/4482/004 – N56
LT/1/19/4482/005 – N84
LT/1/19/4482/006 – N90
LT/1/19/4482/007 – N98
	50 mg
LT/1/19/4483/001 – N14
LT/1/19/4483/002 – N28
LT/1/19/4483/003 – N30
LT/1/19/4483/004 – N56
LT/1/19/4483/005 – N84
LT/1/19/4483/006 – N90
LT/1/19/4483/007 – N98
	100 mg
LT/1/19/4484/001 – N14
LT/1/19/4484/002 – N28
LT/1/19/4484/003 – N30
LT/1/19/4484/004 – N56
LT/1/19/4484/005 – N84
LT/1/19/4484/006 – N90
LT/1/19/4484/007 – N98




9.	REGISTRAVIMO / PERREGISTRAVIMO DATA

Registravimo data 2019 m. spalio 25 d.
Paskutinio perregistravimo data 2025 m. liepos 31 d.


10.	TEKSTO PERŽIŪROS DATA

2025 m. liepos 31 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt.
























II PRIEDAS

REGISTRACIJOS SĄLYGOS

A.	GAMINTOJAS (‑AI), ATSAKINGAS (‑I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI

A.	GAMINTOJAS (‑AI), ATSAKINGAS (‑I) UŽ SERIJŲ IŠLEIDIMĄ

Gamintojo (‑ų), atsakingo (‑ų) už serijų išleidimą, pavadinimas (‑ai) ir adresas (‑ai)

Zakłady Farmaceutyczne Polpharma S.A.
ul. Pelplińska 19
83‑200 Starogard Gdański
Lenkija

arba

Zakłady Farmaceutyczne POLPHARMA S.A.
Oddział Produkcyjny w Nowej Dębie
ul. Metalowca 2
39-460 Nowa Dęba
Lenkija

Su pakuote pateikiamame lapelyje nurodomas gamintojo, atsakingo už konkrečios serijos išleidimą, pavadinimas ir adresas.

Receptinis vaistinis preparatas.

III PRIEDAS

A. ŽENKLINIMAS

INFORMACIJA ANT IŠORINĖS PAKUOTĖS

KARTONO DĖŽUTĖ


1.	VAISTINIO PREPARATO PAVADINIMAS

Sigletic 25 mg plėvele dengtos tabletės
Sitagliptinum


2.	VEIKLIOJI (‑IOS) MEDŽIAGA (‑OS) IR JOS (‑Ų) KIEKIS (‑IAI)

Kiekvienoje tabletėje yra sitagliptino hidrochlorido monohidrato, atitinkančio 25 mg sitagliptino.


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

plėvele dengta tabletė

14 plėvele dengtų tablečių
28 plėvele dengtos tabletės
30 plėvele dengtų tablečių
56 plėvele dengtos tabletės
84 plėvele dengtos tabletės
90 plėvele dengtų tablečių
98 plėvele dengtos tabletės


5.	VARTOJIMO METODAS IR BŪDAS (‑AI)

Vartoti per burną.
Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (‑I) SPECIALUS (‑ŪS) ĮSPĖJIMAS (‑AI) (JEI REIKIA)


8.	TINKAMUMO LAIKAS

EXP: {mm.MMMM}


9.	SPECIALIOS LAIKYMO SĄLYGOS



10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKU TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

{logo} POLPHARMA
Zakłady Farmaceutyczne POLPHARMA S.A.
ul. Pelplińska 19, 83-200 Starogard Gdański
Lenkija


12.	REGISTRACIJOS PAŽYMĖJIMO NUMERIS (‑IAI)

LT/1/19/4482/001 – N14
LT/1/19/4482/002 – N28
LT/1/19/4482/003 – N30
LT/1/19/4482/004 – N56
LT/1/19/4482/005 – N84
LT/1/19/4482/006 – N90
LT/1/19/4482/007 – N98


13.	SERIJOS NUMERIS

Lot:


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

sigletic 25 mg


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC: {numeris}
SN: {numeris}
NN: {numeris}

MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖ PLOKŠTELĖ


1.	VAISTINIO PREPARATO PAVADINIMAS

Sigletic 25 mg plėvele dengtos tabletės
Sitagliptinum


2.	REGISTRUOTOJO PAVADINIMAS

{logo} POLPHARMA


3.	TINKAMUMO LAIKAS

EXP: {mm.MMMM}


4.	SERIJOS NUMERIS

Lot:


5.	KITA


INFORMACIJA ANT IŠORINĖS PAKUOTĖS

KARTONO DĖŽUTĖ


1.	VAISTINIO PREPARATO PAVADINIMAS

Sigletic 50 mg plėvele dengtos tabletės
Sitagliptinum


2.	VEIKLIOJI (‑IOS) MEDŽIAGA (‑OS) IR JOS (‑Ų) KIEKIS (‑IAI)

Kiekvienoje tabletėje yra sitagliptino hidrochlorido monohidrato, atitinkančio 50 mg sitagliptino.


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

plėvele dengta tabletė

14 plėvele dengtų tablečių
28 plėvele dengtos tabletės
30 plėvele dengtų tablečių
56 plėvele dengtos tabletės
84 plėvele dengtos tabletės
90 plėvele dengtų tablečių
98 plėvele dengtos tabletės


5.	VARTOJIMO METODAS IR BŪDAS (‑AI)

Vartoti per burną.
Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (‑I) SPECIALUS (‑ŪS) ĮSPĖJIMAS (‑AI) (JEI REIKIA)


8.	TINKAMUMO LAIKAS

EXP: {mm.MMMM}


9.	SPECIALIOS LAIKYMO SĄLYGOS



10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKU TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

{logo} POLPHARMA
Zakłady Farmaceutyczne POLPHARMA S.A.
ul. Pelplińska 19, 83-200 Starogard Gdański
Lenkija


12.	REGISTRACIJOS PAŽYMĖJIMO NUMERIS (‑IAI)

LT/1/19/4483/001 – N14
LT/1/19/4483/002 – N28
LT/1/19/4483/003 – N30
LT/1/19/4483/004 – N56
LT/1/19/4483/005 – N84
LT/1/19/4483/006 – N90
LT/1/19/4483/007 – N98


13.	SERIJOS NUMERIS

Lot:


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

sigletic 50 mg


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC: {numeris}
SN: {numeris}
NN: {numeris}

MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖ PLOKŠTELĖ


1.	VAISTINIO PREPARATO PAVADINIMAS

Sigletic 50 mg plėvele dengtos tabletės
Sitagliptinum


2.	REGISTRUOTOJO PAVADINIMAS

{logo} POLPHARMA


3.	TINKAMUMO LAIKAS

EXP: {mm.MMMM}


4.	SERIJOS NUMERIS

Lot:


5.	KITA


INFORMACIJA ANT IŠORINĖS PAKUOTĖS

KARTONO DĖŽUTĖ


1.	VAISTINIO PREPARATO PAVADINIMAS

Sigletic 100 mg plėvele dengtos tabletės
Sitagliptinum


2.	VEIKLIOJI (‑IOS) MEDŽIAGA (‑OS) IR JOS (‑Ų) KIEKIS (‑IAI)

Kiekvienoje tabletėje yra sitagliptino hidrochlorido monohidrato, atitinkančio 100 mg sitagliptino.


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

plėvele dengta tabletė

14 plėvele dengtų tablečių
28 plėvele dengtos tabletės
30 plėvele dengtų tablečių
56 plėvele dengtos tabletės
84 plėvele dengtos tabletės
90 plėvele dengtų tablečių
98 plėvele dengtos tabletės


5.	VARTOJIMO METODAS IR BŪDAS (‑AI)

Vartoti per burną.
Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (‑I) SPECIALUS (‑ŪS) ĮSPĖJIMAS (‑AI) (JEI REIKIA)


8.	TINKAMUMO LAIKAS

EXP: {mm.MMMM}


9.	SPECIALIOS LAIKYMO SĄLYGOS



10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKU TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

{logo} POLPHARMA
Zakłady Farmaceutyczne POLPHARMA S.A.
ul. Pelplińska 19, 83-200 Starogard Gdański
Lenkija


12.	REGISTRACIJOS PAŽYMĖJIMO NUMERIS (‑IAI)

LT/1/19/4484/001 – N14
LT/1/19/4484/002 – N28
LT/1/19/4484/003 – N30
LT/1/19/4484/004 – N56
LT/1/19/4484/005 – N84
LT/1/19/4484/006 – N90
LT/1/19/4484/007 – N98


13.	SERIJOS NUMERIS

Lot:


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

sigletic 100 mg


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC: {numeris}
SN: {numeris}
NN: {numeris}

MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖ PLOKŠTELĖ


1.	VAISTINIO PREPARATO PAVADINIMAS

Sigletic 100 mg plėvele dengtos tabletės
Sitagliptinum


2.	REGISTRUOTOJO PAVADINIMAS

{logo} POLPHARMA


3.	TINKAMUMO LAIKAS

EXP: {mm.MMMM}


4.	SERIJOS NUMERIS

Lot:


5.	KITA

























B. PAKUOTĖS LAPELIS

Pakuotės lapelis: informacija pacientui

Sigletic 25 mg plėvele dengtos tabletės
Sigletic 50 mg plėvele dengtos tabletės
Sigletic 100 mg plėvele dengtos tabletės
Sitagliptinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Sigletic ir kam jis vartojamas
2.	Kas žinotina prieš vartojant Sigletic
3.	Kaip vartoti Sigletic
4.	Galimas šalutinis poveikis
5.	Kaip laikyti Sigletic
6.	Pakuotės turinys ir kita informacija


1.	Kas yra Sigletic ir kam jis vartojamas

Sigletic sudėtyje yra veikliosios medžiagos sitagliptino, kuris yra vaistų klasės, vadinamos DPP‑4 inhibitoriais (dipeptidilpeptidazės‑4 inhibitoriais), atstovas, kuris 2 tipo cukriniu diabetu sergančių suaugusiųjų kraujyje mažina cukraus kiekį.
Šis vaistas padeda padidinti insulino kiekį po valgio ir sumažina paties organizmo gaminamo cukraus kiekį.
Jūsų gydytojas skyrė šį vaistą, kad jis padėtų sumažinti cukraus kiekį kraujyje, kuris yra per didelis, nes sergate 2 tipo cukriniu diabetu. Šis vaistas gali būti vartojamas vienas arba kartu su kitais cukraus kiekį kraujyje mažinančiais vaistais (insulinu, metforminu, sulfonilurėjos dariniu ar glitazonais), kurių Jūs nuo cukrinio diabeto galbūt jau vartojate kartu vykdydami mitybos ir fizinių pratimų programą.

Kas yra 2 tipo cukrinis diabetas?
2 tipo cukrinis diabetas yra būklė, kai Jūsų organizmas gamina nepakankamai insulino, o tas insulinas, kurį Jūsų organizmas pagamina, neveikia taip gerai, kaip turėtų veikti. Be to, Jūsų organizmas gamina per daug cukraus. Kai taip atsitinka, kraujyje jo (t. y. gliukozės) padaugėja. Tai gali sukelti sunkius sveikatos sutrikimus, įskaitant širdies ligas, inkstų ligas, aklumą ar galūnių amputaciją (nupjovimą).


2.	Kas žinotina prieš vartojant Sigletic

Sigletic vartoti negalima:
· jeigu yra alergija sitagliptinui arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės
Pastebėta, kad kai kurie Sigletic vartoję pacientai susirgo kasos uždegimu (pankreatitu) (žr. 4 skyrių).

Jeigu Jums netikėtai ant odos susidaro pūslių, tai gali būti pūsliniu pemfigoidu vadinamos būklės požymis.
Gydytojas gali Jums nurodyti nutraukti Sigletic vartojimą.

Pasakykite savo gydytojui, jeigu Jums buvo arba yra:
-	kasos liga (pavyzdžiui, pankreatitas);
-	tulžies akmenys, priklausomybė nuo alkoholio ar labai daug trigliceridų (tam tikros rūšies riebalų) kraujyje – šie susirgimai gali padidinti tikimybę susirgti pankreatitu (žiūrėkite 4 skyrių);
-	1 tipo cukrinis diabetas;
-	diabetinė ketoacidozė (cukrinio diabeto komplikacija, kuomet labai padidėja cukraus kiekis kraujyje, greitai mažėja kūno svoris, pasireiškia pykinimas arba vėmimas);
-	bet koks esamas ar buvęs inkstų sutrikimas;
-	alerginė reakcija į Sigletic (žr. 4 skyrių).

Nėra tikėtina, kad šis vaistas pernelyg sumažintų cukraus kiekį kraujyje, nes jis neveikia, kuomet cukraus kraujyje yra mažai. Vis dėlto jeigu šį vaistą vartojate kartu su sulfonilurėjos dariniu arba insulinu, gali per daug sumažėti cukraus kiekis kraujyje (pasireikšti hipoglikemija). Gydytojas gali sumažinti vartojamo sulfonilurėjos darinio arba insulino dozę.

Vaikams ir paaugliams
Jaunesniems kaip 18 metų vaikams ir paaugliams šio vaisto vartoti negalima. Vaistas nėra veiksmingas gydant vaikus ir paauglius nuo 10 iki 17 metų. Ar šis vaistas yra saugus ir veiksmingas jaunesniems kaip 10 metų vaikams, nėra žinoma.

Kiti vaistai ir Sigletic
Jeigu vartojate ar neseniai vartojote kitų vaistų arba nesate dėl to tikri, apie tai pasakykite gydytojui arba vaistininkui.

Pasakykite savo gydytojui, jei vartojate digoksino (tai vaistas, skiriamas nereguliariam širdies plakimui ir kitiems širdies veiklos sutrikimams gydyti). Kol vartosite Sigletic, gali reikėti patikrinti digoksino koncentraciją Jūsų kraujyje.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.
Nėštumo metu šio vaisto vartoti negalima.

Ar šis vaistas patenka į motinos pieną, nežinoma. Jei maitinate krūtimi ar planuojate tai daryti, šio vaisto vartoti negalite.

Vairavimas ir mechanizmų valdymas
Sigletic gebėjimo vairuoti ir valdyti mechanizmus neveikia arba veikia nereikšmingai.
Tačiau buvo pastebėtas svaigulys ir mieguistumas, galintys paveikti Jūsų gebėjimą vairuoti ar valdyti mechanizmus.
Šio vaisto vartojant kartu su vaistais, vadinamais sulfonilurėjos dariniais, arba kartu su insulinu gali pasireikšti hipoglikemija, kuri gali pakenkti gebėjimui vairuoti, valdyti mechanizmus arba dirbti, kai nėra saugios atramos kojoms.

Sigletic sudėtyje yra natrio
Kiekvienoje Sigletic tabletėje yra mažiau kaip 1 mmol (23 mg) natrio, t. y.jis beveik neturi reikšmės.


3.	Kaip vartoti Sigletic

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Įprastai rekomenduojama dozė yra:
· viena 100 mg plėvele dengta tabletė;
· vieną kartą per parą;
· vartoti per burną.

Jeigu sergate inkstų ligomis, gydytojas gali Jums paskirti mažesnę dozę (pvz., 25 mg ar 50 mg).

Jūs galite šio vaisto vartoti valgio ir gėrimo metu arba be jų.
Jūsų gydytojas Jums gali paskirti šio vaisto vartoti vieno arba kartu su kitais cukraus kiekį kraujyje mažinančiais vaistais.

Tinkama mityba ir fiziniai pratimai gali padėti Jūsų organizmui geriau panaudoti kraujyje esantį cukrų. Vartojant Sigletic yra labai svarbu ir toliau maitintis ir sportuoti, kaip rekomendavo Jūsų gydytojas.

Sigletic 50 mg tabletę ir 100 mg tabletę galima padalyti į dvi lygias dozes.
Jei gydytojas paskyrė pusę 50 mg tabletės arba pusę 100 mg tabletės, vadovaukitės toliau nurodyta Sigletic tabletės padalijimo instrukcija.

Tabletės padalijimo instrukcija
1. Padėkite tabletę ant lygaus ir kieto paviršiaus (pvz., stalo, stalviršio), tabletės puse į viršų su vagele.
2. Nulaužkite tabletę išilgai vertikalios linijos, spausdami ją prie paviršiaus abiem rodomaisiais 	pirštais, kaip parodyta 1 ir 2 paveikslėliuose.

[image: ]

1 ir 2 paveikslėliai: Sigletic tabletės padalijimas į dvi lygias dozes.

Ką daryti pavartojus per didelę Sigletic dozę?
Jei pavartojote didesnę šio vaisto dozę, nei gydytojo skirta, nedelsdami susisiekite su savo gydytoju.

Pamiršus pavartoti Sigletic
Jei pamiršote pavartoti vaisto dozę, vartokite ją tuoj pat, kai tik prisiminsite. Jei neprisimisite, iki kol bus atėjęs kitos dozės vartojimo laikas, pamirštąją dozę praleiskite ir kitas dozes vartokite įprastu metu. Dvigubos šio vaisto dozės vartoti negalima.

Nustojus vartoti Sigletic
Vartokite šio vaisto tiek laiko, kiek skyrė Jūsų gydytojas, nes tai padės toliau palaikyti normalų cukraus kiekį kraujyje. Nenustokite vartoti šio vaisto, prieš tai nepasitarę su savo gydytoju.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Pastebėję bet kurį iš toliau išvardintų sunkių šalutinių poveikių, Sigletic nebevartokite bei nedelsdami kreipkitės į savo gydytoją:
· stiprus nepraeinantis pilvo skausmas (skrandžio srityje), kuris gali plisti į nugarą, lydimas pykinimo ar vėmimo arba be jų, nes tai gali būti kasos uždegimo (pankreatito) požymiai.

Jeigu Jums pasireiškė sunki alerginė reakcija (dažnis nežinomas), įskaitant išbėrimą, dilgėlinę, pūsles ant odos ar odos lupimąsi bei veido, lūpų, liežuvio ir gerklės pabrinkimą, kuris gali pasunkinti kvėpavimą arba rijimą, šio vaisto nebevartokite ir nedelsdami kreipkitės į gydytoją. Gydytojas gali Jums paskirti vaistų alerginei reakcijai gydyti ir kitų vaistų nuo cukrinio diabeto.

Šalutinis poveikis, pasireiškęs kai kuriems pacientams, kuriems gydymas metforminu buvo papildytas sitagliptinu, nurodytas toliau.

Dažnas (gali pasireikšti rečiau kaip 1 iš 10 pacientų)
Mažas cukraus kiekis kraujyje, pykinimas, pilvo pūtimas, vėmimas.

Nedažnas (gali pasireikšti rečiau kaip 1 iš 100 pacientų)
Skrandžio skausmas, viduriavimas, vidurių užkietėjimas, mieguistumas.

Kai kuriems sitagliptino ir metformino derinio pradėjusiems vartoti pacientams pasireiškė įvairaus pobūdžio nemalonūs pojūčiai skrandyje (dažni sutrikimai).

Kai kuriems sitagliptino kartu su sulfonilurėjos dariniu ir metforminu vartojusiems pacientams pasireiškęs šalutinis poveikis nurodytas toliau.

Labai dažnas (gali pasireikšti dažniau kaip 1 iš 10 pacientų)
Mažas cukraus kiekis kraujyje.

Dažnas (gali pasireikšti rečiau kaip 1 iš 10 pacientų)
Vidurių užkietėjimas.

Kai kuriems sitagliptino kartu su pioglitazonu vartojusiems pacientams pasireiškęs šalutinis poveikis nurodytas toliau.

Dažnas (gali pasireikšti rečiau kaip 1 iš 10 pacientų)
Pilvo pūtimas, rankų ar pėdų pabrinkimas.

Kai kuriems sitagliptino kartu su pioglitazonu ir metforminu vartojusiems pacientams pasireiškęs šalutinis poveikis nurodytas toliau.

Dažnas (gali pasireikšti rečiau kaip 1 iš 10 pacientų)
Rankų arba kojų pabrinkimas.

Kai kuriems sitagliptino kartu su insulinu (kartu su metforminu arba be jo) vartojusiems pacientams pasireiškęs šalutinis poveikis nurodytas toliau.

Dažnas (gali pasireikšti rečiau kaip 1 iš 10 pacientų)
Gripas.

Nedažnas (gali pasireikšti rečiau kaip 1 iš 100 pacientų)
Sausa burna.

Šalutinis poveikis, pasireiškęs kai kuriems pacientams, klinikinių tyrimų metu arba po vaisto registracijos vartojusiems sitagliptino vieno ir (arba) kartu su kitais vaistais nuo cukrinio diabeto, nurodytas toliau.

Dažnas (gali pasireikšti rečiau kaip 1 iš 10 pacientų)
Mažas cukraus kiekis kraujyje, galvos skausmas, viršutinių kvėpavimo takų infekcija, užsikimšusi nosis ar sekreto tekėjimas iš jos ir ryklės skausmas, osteoartritas, rankos ar kojos skausmas.

Nedažnas (gali pasireikšti rečiau kaip 1 iš 100 pacientų)
Svaigulys, vidurių užkietėjimas, niežėjimas.

Retas (gali pasireikšti rečiau kaip 1 iš 1 000 pacientų)
Sumažėjęs trombocitų skaičius.

Dažnis nežinomas (negali būti apskaičiuotas pagal turimus duomenis)
Inkstų veiklos sutrikimai (kartais prireikė dializės), vėmimas, sąnarių skausmas, raumenų skausmas, nugaros skausmas, intersticinė plaučių liga, pūslinis pemfigoidas (tam tikro tipo pūslių susidarymas ant odos).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT‑09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Sigletic

Šiam vaistui specialių laikymo sąlygų nereikia.
Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Sigletic sudėtis
· Veiklioji medžiaga yra sitagliptinas. Kiekvienoje plėvele dengtoje tabletėje yra sitagliptino hidrochlorido monohidrato, atitinkančio 25 mg, 50 mg arba 100 mg sitagliptino.
· Pagalbinės medžiagos yra:
Tabletės šerdis: mikrokristalinė celiuliozė, kalcio‑vandenilio fosfatas, karboksimetilkrakmolo A natrio druska, bevandenis koloidinis silicio dioksidas, natrio stearilfumaratas.
Tabletės plėvelė: polivinilo alkoholis, makrogolis 3350, talkas, titano dioksidas (E171), geltonasis geležies oksidas (E172), raudonasis geležies oksidas (E172).

Sigletic išvaizda ir kiekis pakuotėje
Sigletic 25 mg tabletė: šviesiai rausvos spalvos, apvali, abipus išgaubta plėvele dengta tabletė, kurios skersmuo apytiksliai 5,9 – 6,3 mm.
Sigletic 50 mg tabletė: šviesiai oranžinės spalvos, apvali, abipus išgaubta plėvele dengta tabletė su laužimo vagele vienoje pusėje ir įspaudu „50“ kitoje pusėje; tabletės skersmuo apytiksliai 7,9 – 8,3 mm. Tabletę galima padalyti į lygias dozes.
Sigletic 100 mg tabletė: šviesiai rudos spalvos, apvali, abipus išgaubta plėvele dengta tabletė su laužimo vagele vienoje pusėje ir įspaudu „100“ kitoje pusėje; tabletės skersmuo apytiksliai 9,9 – 10,4 mm. Tabletę galima padalyti į lygias dozes.

Aliuminio/PVC/PVdC lizdinės plokštelės išorinėje dėžutėje. Pakuotėje yra 14, 28, 30, 56, 84, 90 ar 98 plėvele dengtos tabletės.
Gali būti tiekiamos ne visų dydžių pakuotės.

Registruotojas ir gamintojas

Registruotojas
Zakłady Farmaceutyczne POLPHARMA S.A. 
ul. Pelplińska 19 
83-200 Starogard Gdański 
Lenkija

Gamintojai
Zakłady Farmaceutyczne Polpharma S.A.
ul. Pelplińska 19
83‑200 Starogard Gdański
Lenkija

arba

Zakłady Farmaceutyczne POLPHARMA S.A.
Oddział Produkcyjny w Nowej Dębie
ul. Metalowca 2
39-460 Nowa Dęba
Lenkija

Jeigu apie šį vaistą norite sužinoti daugiau, kreipkitės į vietinį registruotojo atstovą.
Farmacijos įmonės „Polpharma“ atstovybė
E. Ožeškienės g. 18A
LT‑44254 Kaunas
Tel./faks.: +370 37 32 51 31

Šis vaistas EEE valstybėse narėse registruotas tokiais pavadinimais:
Bulgarija - Cиглетик 25 mg, 50 mg, 100 mg филмирани таблетки
Čekijos Respublika - Sitagliptin Polpharma 25 mg, 50 mg, 100 mg potahované tablety
Latvija - Sigletic 25 mg, 50 mg, 100 mg apvalkotās tabletes
[bookmark: _Hlk69898440]Lenkija - Sigletic, 25 mg, 50 mg, 100 mg tabletki powlekane
Lietuva - Sigletic 25 mg, 50 mg, 100 mg plėvele dengtos tabletės
Slovakija - Sigletic, 25 mg, 50 mg, 100 mg filmom obalené tablety

Šis pakuotės lapelis paskutinį kartą peržiūrėtas 2025-07-31.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.




1
image1.png




